Príloha č. 1

Doložka vybraných vplyvov


	1. Základné údaje

	Názov materiálu

	Návrh zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov a ktorým sa menia a dopĺňajú niektoré zákony.

	Predkladateľ (a spolupredkladateľ)

	Ministerstvo financií Slovenskej republiky.

	Charakter predkladaného materiálu
	☐	Materiál nelegislatívnej povahy

	
	☒	Materiál legislatívnej povahy

	
	☒	Transpozícia/ implementácia práva EÚ

	V prípade transpozície/implementácie uveďte zoznam transponovaných/implementovaných predpisov:
Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006) v platnom znení.
Smernica Rady (EÚ) 2020/285 z 18. februára 2020, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o osobitnú úpravu pre malé podniky, a nariadenie (EÚ) č. 904/2010, pokiaľ ide o administratívnu spoluprácu a výmenu informácií na účely monitorovania správneho uplatňovania osobitnej úpravy pre malé podniky (Ú. v. EÚ L 62, 2.3.2020) v platnom znení.
Smernica Rady (EÚ) 2022/542 z 5. apríla 2022, ktorou sa menia smernice 2006/112/ES a (EÚ) 2020/285, pokiaľ ide o sadzby dane z pridanej hodnoty (Ú. v. EÚ L 107, 6.4.2022).
Smernica Rady (EÚ) 2025/516 z 11. marca 2025, ktorou sa mení smernica 2006/112/ES, pokiaľ ide o pravidlá DPH pre digitálny vek (Ú. v. EÚ L, 2025/516, 25.3.2025).
Smernica Rady (EÚ) 2025/1539 z 18. júla 2025, ktorou sa mení smernica 2006/112/ES, pokiaľ ide o pravidlá v oblasti DPH týkajúce sa zdaniteľných osôb, ktoré uľahčujú predaj dovážaného tovaru na diaľku, a o uplatňovaní osobitnej úpravy pre predaj tovaru na diaľku dovážaného z tretích území alebo tretích krajín a osobitných úprav pre priznávanie a platbu DPH pri dovoze (Ú. v. EÚ L, 2025/1539, 25.7.2025).

	Termín začiatku a ukončenia PPK
	II. štvrťrok 2026

	Predpokladaný termín predloženia na pripomienkové konanie
	II. štvrťrok 2026

	Predpokladaný termín začiatku a ukončenia ZP** 
	

	Predpokladaný termín predloženia na rokovanie vlády SR*
	III. štvrťrok 2026

	

	2. Definovanie problému

	Vzostup digitálneho hospodárstva výrazne ovplyvnil fungovanie systému dane z pridanej hodnoty v Európskej únie (ďalej len „EÚ“), keďže ten nie je vhodný pre nové digitálne obchodné modely a neumožňuje plnohodnotné využívanie údajov, ktoré generuje digitalizácia. Smernica Rady 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) sa zmenila tak, aby sa v nej zohľadnil tento vývoj. Oznamovacie povinnosti týkajúce sa dane z pridanej hodnoty (ďalej len „DPH“) sa upravili tak, aby zohľadňovali výzvy platformového hospodárstva a aby sa znížila potreba viacerých registrácií pre DPH v EÚ.

Platná právna úprava DPH nedostatočne reaguje na špecifiká tzv. platformového hospodárstva, najmä pokiaľ ide o poskytovanie služieb krátkodobého prenájmu ubytovania a služieb cestnej prepravy cestujúcich prostredníctvom digitálnych platforiem. V praxi vznikajú aplikačné ťažkosti pri určovaní postavenia zdaniteľnej osoby zodpovednej za platbu DPH a pri zabezpečení rovnakých podmienok hospodárskej súťaže medzi poskytovateľmi služieb v tradičnom hospodárstve a poskytovateľmi služieb sprostredkovaných prostredníctvom online platforiem. Súčasný stav umožňuje, že časť služieb poskytovaných prostredníctvom digitálnych platforiem uniká zdaneniu DPH, najmä v prípadoch, keď pôvodní poskytovatelia služieb nie sú zdaniteľnými osobami alebo uplatňujú osobitnú úpravu pre malé podniky. Tento stav vedie k neopodstatnenému narušeniu hospodárskej súťaže, ktoré je obzvlášť výrazné v sektore krátkodobého prenájmu ubytovania a v sektore cestnej prepravy cestujúcich, keďže porovnateľné služby poskytované v tradičných formách podnikania DPH podliehajú.
Zároveň existujú rozdielne výklady pravidiel DPH medzi členskými štátmi, najmä pokiaľ ide o určenie miesta poskytovania uľahčujúcich služieb digitálnych platforiem poskytovaných nezdaniteľným osobám, ako aj o vzťah týchto služieb k osobitnej úprave pre cestovné kancelárie. 

Pravidlá dane z pridanej hodnoty upravujúce cezhraničný elektronický obchod medzi dodávateľmi tovaru alebo poskytovateľmi služieb a koncovými zákazníkmi v EÚ boli významne zmenené smernicami Rady (EÚ) 2017/2455 a (EÚ) 2019/1995, ktoré sa uplatňujú od 1. júla 2021. Zavedením osobitných úprav One Stop Shop (OSS) a Import One Stop Shop (IOSS), rozšírením ich rozsahu pôsobnosti a zjednodušením povinností v oblasti registrácie a podávania daňových priznaní sa podarilo znížiť narušenie hospodárskej súťaže, zlepšiť administratívnu spoluprácu a obmedziť potrebu viacerých registrácií na účely DPH v členských štátoch. Napriek tomu aplikačná prax preukázala potrebu ďalších spresnení a úprav, pričom ide najmä o:
· nejednoznačný výklad pravidiel na uplatnenie zdaňovania pri cezhraničných dodaniach tovaru na diaľku a pri poskytovaní telekomunikačných, rozhlasových, televíznych a elektronických služieb,
· nejasnosti v rozsahu pôsobnosti osobitných úprav OSS, najmä pokiaľ ide o služby poskytované zdaniteľnými osobami neusadenými v EÚ,
· rozdielne postupy členských štátov pri opravách daňových priznaní podávaných v rámci osobitných úprav OSS a IOSS, ako aj pri určení času vzniku zdaniteľnej udalosti pri týchto transakciách,
· pretrvávajúcu potrebu viacerých registrácií pre DPH pri určitých domácich a cezhraničných dodaniach tovaru medzi dodávateľom tovaru alebo poskytovateľom služby a koncovým zákazníkom, a to aj napriek existujúcim zjednodušeniam.
Osobitným problémom je tiež uplatňovanie mechanizmu prenesenia daňovej povinnosti v prípadoch, keď dodávateľ tovaru alebo poskytovateľ služby nie je usadený ani identifikovaný na účely DPH v členskom štáte, v ktorom je daň splatná. Neexistencia povinného a jednotného prístupu k tomuto mechanizmu v týchto situáciách zvyšuje administratívnu náročnosť systému a riziko daňových únikov.
V oblasti dovozu tovaru malej hodnoty a uplatňovania úpravy IOSS sa zároveň ukázala potreba posilnenia kontrolných mechanizmov, najmä pokiaľ ide o overovanie identifikačných čísel pre DPH a prepojenie dovozných údajov, s cieľom predchádzať zneužívaniu oslobodenia od dane pri dovoze.

Podľa platnej právnej úpravy dane z pridanej hodnoty vzniká zdaniteľným osobám povinnosť registrácie pre DPH v každom členskom štáte, v ktorom sa uskutočňujú zdaniteľné transakcie. Táto povinnosť sa vo výraznej miere uplatňuje aj v situáciách, keď zdaniteľná osoba premiestňuje vlastný tovar do iného členského štátu na účely svojej podnikateľskej činnosti, vrátane činností súvisiacich s elektronickým obchodom, cezhraničnej distribúcie tovaru alebo skladovania zásob pre budúce dodania zákazníkom. Tento stav je v rozpore s dlhodobým cieľom EÚ smerujúcim k obmedzeniu potreby viacerých registrácií pre DPH a k podpore jednotnej registrácie v rámci EÚ. Ako čiastočné riešenie bol zavedený osobitný režim call‑off stock, ktorý za splnenia stanovených podmienok umožňuje zjednodušiť daňový režim zaobchádzania s tovarom premiestneným do iného členského štátu na účely jeho následného dodania vopred známemu nadobúdateľovi. Hoci tento režim prispel k zníženiu administratívnej záťaže v určitých situáciách, jeho uplatňovanie je úzko podmienené, administratívne náročné a časovo obmedzené. Zároveň dochádza k paralelnému existovaniu viacerých režimov (všeobecná úprava premiestnenia vlastného tovaru, režim call‑off stock a osobitné úpravy OSS), čo zvyšuje komplexnosť systému, znižuje právnu istotu zdaniteľných osôb a komplikuje jeho správu zo strany daňových orgánov. 

Dovoz tovaru malej hodnoty z tretích krajín spotrebiteľom v EÚ prostredníctvom elektronického obchodu a digitálnych platforiem zaznamenáva v posledných rokoch výrazný nárast. Zavedením osobitnej úpravy jednotného kontaktného miesta pre dovoz (IOSS) sa dosiahlo zjednodušenie povinností v oblasti DPH a zlepšenie jej výberu, pričom sa zároveň obmedzili narušenia hospodárskej súťaže medzi dovážaným tovarom z tretích krajín a tovarom nachádzajúcim sa v EÚ.
Aplikačná prax však preukázala, že úprava IOSS nie je využívaná v dostatočnej miere všetkými dodávateľmi a zdaniteľnými osobami, ktoré uľahčujú predaj tovaru dovážaného na diaľku. V prípadoch, keď sa úprava IOSS neuplatňuje, je výber DPH pri dovoze menej efektívny, vznikajú riziká daňových únikov a zaťažovanie daňových orgánov a colných orgánov sa zvyšuje. Tento stav zároveň vytvára nerovnaké podmienky hospodárskej súťaže v neprospech podnikateľov usadených v EÚ. Súčasná právna úprava navyše v určitých prípadoch prenáša zodpovednosť za zaplatenie DPH pri dovoze na zákazníka, čo je v rozpore s cieľom presunu daňovej zodpovednosti na dodávateľa alebo tzv. domnelého dodávateľa. Zároveň chýbajú jednotné a dostatočne účinné mechanizmy na zabezpečenie výberu DPH pri dovoze v prípadoch, keď dodávateľ alebo domnelý dodávateľ nie je usadený v EÚ a nevyužíva úpravu IOSS.
Ďalším problémom je nejednotný prístup k povinnostiam daňového zastúpenia a k zodpovednosti za platbu DPH pri dovoze, najmä v prípade dodávateľov a domnelých dodávateľov usadených mimo EÚ. Absencia povinnosti určiť daňového zástupcu v určitých situáciách sťažujú efektívne presadzovanie daňových povinností.

Zákon č. 222/2004 Z. z. o dani z pridanej hodnoty v znení neskorších predpisov (ďalej len „zákon o DPH“) v súčasnosti neposkytuje dostatočný časový priestor daňovému úradu na preverenie statusu zdaniteľnej osoby, ktorá žiada o dobrovoľnú registráciu pre daň. 

Zo získaných informácií FRSR v súvislosti so zavádzaním povinnej elektronickej fakturácie vyplynulo, že súčasná právna úprava v zákone o DPH týkajúca sa oznamovania údajov z prijatých elektronických faktúr prostredníctvom doručovacej služby nie je z technického hľadiska nevyhnutná, keďže odberateľom sú oznamované rovnaké (duplicitné) údaje, ako sú oznamované z vyhotovenej elektronickej faktúry dodávateľom. 

Zároveň podľa súčasnej právnej úpravy v zákone o DPH je možné vyhotoviť opravnú elektronickú faktúru ako faktúru, ktorá odkazuje na pôvodnú elektronickú faktúru a obsahuje len údaje, ktoré sa menia. Takéto vyhotovenie opravnej elektronickej faktúry len s údajmi, ktoré sa menia, nie je z technického riešenia možné, nakoľko nespĺňa technické a dátové požiadavky európskeho štandardu elektronickej fakturácie EN 16931, ktorý neumožňuje obmedziť obsah opravnej faktúry len na údaje, ktoré sa menia. Uvedené úzko súvisí s povinnosťou oznamovať údaje z opravných elektronických faktúr, kde podľa súčasnej právnej úpravy sa majú oznámiť údaje z opravných elektronických faktúr len v rozsahu údajov, ktoré sa menia. Nakoľko takéto oznámenie len „údajov, ktoré sa menia“ nie je možné a oznamujú sa všetky zákonom ustanovené údaje vrátane údajov, ktoré a menia, je potrebné precizovať aj povinnosť pri oznámení údajov z elektronickej opravnej faktúry.

Zavedenie povinnej elektronickej fakturácie predstavuje významnú zmenu v procesoch fakturácie, výmene údajov a nastavení informačných systémov platiteľov dane. Dotknuté subjekty musia zabezpečiť technické úpravy informačných systémov, prispôsobenie interných procesov, testovanie nových riešení a odstránenie prípadných aplikačných problémov vznikajúcich pri prechode na nový systém elektronickej fakturácie. Z pripomienok podnikateľského prostredia vznesených v rámci medzirezortného pripomienkového konania vyplynulo, že praktická implementácia nových pravidiel môže byť v počiatočnej fáze sprevádzaná technickými problémami alebo nedostatkami pri elektronickej komunikácii medzi jednotlivými subjektmi. Bez primeraného adaptačného obdobia by hrozilo sankcionovanie platiteľov dane aj v prípadoch, keď porušenie povinností súvisí s prechodom na nový systém a nie je spôsobené úmyselným neplnením zákonných povinností, preto je potrebné zaviesť dlhšie ako navrhované 3 mesačné adaptačné obdobie.

Platná právna úprava zákona o DPH si zároveň vyžaduje aj úpravu niektorých ustanovení zákona o DPH reflektujúc pri tom aplikačnú prax a vývoj podnikateľského prostredia. Ide najmä o výkladové nejasnosti a nejednoznačnosť v procesných postupoch daňovej správy, ktoré môžu viesť k zníženiu právnej istoty platiteľov dane, či o potrebu spresniť vybrané ustanovenia zákona o DPH s cieľom zosúladenia vnútroštátnej úpravy s reálnymi obchodnými modelmi, digitalizáciou ekonomiky a pod. v rámci vývoja podnikateľského prostredia.

Zmena zákona o DPH, spočívajúca v ustanovení práva na podanie námietky proti oznámeniu o zániku nároku na vrátenie nadmerného odpočtu, si vyžaduje, vzhľadom na podobný charakter oboch daní, zásah aj do zákona           č. 251/2024 Z. z. o dani zo sladených nealkoholických nápojov a o zmene a doplnení niektorých zákonov (ďalej len „zákon o dani zo SNN“), v rámci ktorého korešponduje s nárokom na vrátenie dane, ako aj nadväzujúce úpravy v zákone č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov (ďalej len „Daňový poriadok“). Predkladaný návrh tiež reaguje na poznatky z aplikačnej praxe, s cieľom zabrániť obchádzaniu daňovej povinnosti.

	3. Ciele a výsledný stav

	Cieľom harmonizačných pravidiel prijatých smernicou Rady (EÚ) 2025/516 v oblasti platformového hospodárstva je vytvoriť jasný, spravodlivý a technologicky neutrálny rámec uplatňovania DPH v tejto oblasti. Výsledným stavom bude zlepšenie výberu DPH v sektore platformového hospodárstva, zvýšenie právnej istoty dotknutých subjektov a vytvorenie rovnakých podmienok hospodárskej súťaže medzi podnikateľmi bez ohľadu na spôsob poskytovania služieb, pri súčasnom zohľadnení prechodného obdobia potrebného na adaptáciu daňových subjektov a správcu dane na nové pravidlá.
Zmenami a doplnením zákona o DPH bude s účinnosťou od 1. júla 2028 zavedený princíp tzv. domnelého dodávateľa, ktorý bude uplatňovať DPH pri poskytovaní služieb krátkodobého prenájmu ubytovania a služieb cestnej prepravy cestujúcich prostredníctvom digitálnych platforiem, a to v prípadoch, keď pôvodný poskytovateľ služby DPH neúčtuje, pretože je napríklad nezdaniteľnou osobou alebo zdaniteľnou osobou, ktorá využíva osobitnú úpravu pre malé podniky. V záujme zachovania neutrality DPH sa platformy nebudú považovať za domnelého dodávateľa a nebudú účtovať DPH v prípade, keď pôvodní poskytovatelia poskytnú identifikačné číslo na účely DPH a uvedú, že budú uplatňovať DPH, ktorú by inak mal zaplatiť domnelý dodávateľ. Úpravou sa sleduje najmä odstránenie neopodstatnených narušení hospodárskej súťaže medzi tradičnými poskytovateľmi služieb a poskytovateľmi využívajúcimi digitálne platformy; spresnenie pravidiel na určenie miesta poskytovania uľahčujúcich služieb digitálnych platforiem; vylúčenie kolízií s osobitnou úpravou pre cestovné kancelárie a zabezpečenie, aby sa táto úprava neuplatňovala na transakcie, pri ktorých sa platforma považuje za domnelého dodávateľa; umožnenie uplatnenia národných špecifík, najmä pokiaľ ide o prípadné vylúčenie zdaniteľných osôb uplatňujúcich osobitnú úpravu pre malé podniky z režimu domnelého dodávateľa, za podmienok, ktoré nebudú predstavovať neprimerané administratívne zaťaženie.

Cieľom harmonizačných pravidiel prijatých smernicou (EÚ) 2025/516 v oblasti cezhraničného elektronického obchodu a osobitných úprav OSS a IOSS je v rámci navrhovanej úpravy zákona o DPH s účinnosťou od 1. januára 2027 reagovať na identifikované aplikačné problémy v tejto oblasti a zabezpečiť plnú transpozíciu zmien smernice o DPH, ktorých cieľom je ďalšia modernizácia a zjednodušenie systému DPH v digitálnom veku. 
Úpravou zákona sa sleduje najmä:
· spresnenie pravidiel na účely určenia miesta zdanenia pri cezhraničných dodaniach tovaru na diaľku a pri poskytovaní vybraných služieb,
· rozšírenie a jednoznačné vymedzenie rozsahu pôsobnosti osobitných úprav OSS a IOSS tak, aby zahŕňali všetky relevantné dodania tovaru a poskytnutia služieb,
· zjednotenie pravidiel pre opravu daňových priznaní v rámci osobitných úprav a jasné určenie času vzniku zdaniteľnej udalosti, čím sa znížia rozdiely v uplatňovaní pravidiel medzi členskými štátmi,
· ďalšie obmedzenie potreby viacerých registrácií na účely DPH prostredníctvom rozšírenia úpravy OSS pre Úniu aj na vybrané domáce dodania tovaru medzi dodávateľom tovaru alebo poskytovateľom služby a koncovým zákazníkom v členských štátoch spotreby,
· zavedenie povinného uplatňovania mechanizmu prenesenia daňovej povinnosti v prípadoch, keď dodávateľ tovaru alebo poskytovateľ služby nie je usadený ani identifikovaný na účely DPH v členskom štáte, v ktorom je daň splatná,
· zvýšenie ochrany pred daňovými únikmi pri uplatňovaní úpravy IOSS prostredníctvom umožnenia prijatia vykonávacích opatrení na úrovni Európskej komisie.
Výsledným stavom bude ďalšie zjednodušenie povinností zdaniteľných osôb pri cezhraničných transakciách, posilnenie cieľa jednotnej registrácie pre DPH v EÚ, zníženie administratívneho zaťaženia podnikateľov a správcov dane a zvýšenie transparentnosti a efektívnosti výberu DPH v cezhraničnom elektronickom obchode.

Cieľom navrhovanej úpravy zákona o DPH v oblasti premiestnenia vlastného tovaru s účinnosťou od 1. júla 2028 a 1. júla 2029 (call-off stock) je transpozícia ustanovení smernice (EÚ) 2025/516 a vytvorenie uceleného, jednoduchšieho a efektívnejšieho rámca pre uplatňovanie DPH pri cezhraničnom premiestňovaní tovaru v rámci podnikateľských činností zdaniteľných osôb.
Úpravou zákona o DPH sa sleduje najmä:
· zníženie počtu prípadov, v ktorých sa vyžaduje registrácia zdaniteľnej osoby na účely DPH vo viacerých členských štátoch v dôsledku premiestnenia vlastného tovaru,
· zavedenie novej osobitnej úpravy v rámci systému OSS, ktorá umožní zahrnúť určité premiestnenia vlastného tovaru do zjednodušeného režimu a významne tým znížiť administratívne zaťaženie zdaniteľných osôb,
· zlepšenie právnej istoty vrátane stanovenia povinností oznamovania informácií v prípadoch, keď sa premiestnenie uskutočňuje na účet inej zdaniteľnej osoby,
· postupné a kontrolované zrušenie režimu call‑off stock, ktorý bude nahradený komplexnejšou a modernejšou osobitnou úpravou, pričom sa zabezpečí dostatočné prechodné obdobie na prispôsobenie sa novým pravidlám,
· zachovanie právnej istoty pre existujúce režimy call‑off stock začaté do 30. júna 2028, pri ktorých sa budú naďalej uplatňovať doterajšie podmienky vrátane 12‑mesačnej lehoty na prevod vlastníctva tovaru,
· úplné ukončenie uplatňovania režimu call‑off stock po 30. júni 2029, keď už jeho existenciu nahradí nová osobitná úprava pre premiestnenie vlastného tovaru.
Výsledným stavom bude zjednodušenie a zosúladenie pravidiel DPH pri cezhraničnom premiestňovaní tovaru, podpora cieľa jednotnej registrácie pre DPH v Európskej únii, zníženie administratívnej záťaže pre podnikateľov a správcov dane a vytvorenie stabilného a predvídateľného prostredia pre cezhraničné obchodné a logistické modely vrátane elektronického obchodu.

Cieľom navrhovanej úpravy zákona o DPH v oblasti predaja dovážaného tovaru na diaľku z územia tretích krajín je transponovať do vnútroštátneho právneho poriadku pravidlá vyplývajúce zo smernice Rady (EÚ) 2025/1539 z 18. júla 2025, ktorou sa mení smernica 2006/112/ES, pokiaľ ide o pravidlá v oblasti DPH týkajúce sa zdaniteľných osôb, ktoré uľahčujú predaj dovážaného tovaru na diaľku, a o uplatňovaní osobitnej úpravy pre predaj tovaru na diaľku dovážaného z tretích území alebo tretích krajín a osobitných úprav pre priznávanie a platbu DPH pri dovoze [ďalej len „smernica (EÚ) 2025/1539“] a zabezpečiť efektívnejší, spravodlivejší a transparentnejší systém zdaňovania dovážaného tovaru na diaľku z tretích krajín.
Úpravou zákona sa sleduje najmä:
· stimulovanie širšieho využívania osobitnej úpravy IOSS pri predaji tovaru na diaľku dovážaného z tretích krajín,
· presun zodpovednosti za DPH pri dovoze a za DPH z predaja dovážaného tovaru na diaľku zo zákazníka na dodávateľa alebo domnelého dodávateľa,
· posilnenie ochrany daňových príjmov členských štátov prostredníctvom povinnosti určiť daňového zástupcu pre dodávateľov a domnelých dodávateľov neusadených v EÚ, ktorí nevyužívajú úpravu IOSS,
· zavedenie mechanizmov, ktoré zabránia prepusteniu tovaru do voľného obehu v prípade nesplnenia povinností týkajúcich sa DPH zo strany osoby povinnej daň zaplatiť,
· umožnenie výnimočného zaplatenia DPH pri dovoze zákazníkom,
· zrušenie existujúcich osobitných úprav, ktoré určujú zákazníka ako osobu povinnú platiť DPH pri dovoze, keďže sú nezlučiteľné s cieľom systematického presunu zodpovednosti na dodávateľa alebo domnelého dodávateľa.
Výsledným stavom bude posilnený a jednotnejší systém výberu DPH pri dovoze tovaru na diaľku, zníženie rizika daňových únikov, rovnaké podmienky hospodárskej súťaže medzi dovážaným tovarom a tovarom z EÚ, vyššia právna istota pre podnikateľské subjekty a spotrebiteľov a efektívnejšia ochrana daňových príjmov verejných rozpočtov.

Zmenami a doplnením zákona o DPH sa s účinnosťou od 1. januára 2027 v odôvodnených prípadoch predĺži lehota na rozhodnutie daňového úradu o žiadosti o dobrovoľnej registrácii na daň. 

V návrhu zákona o DPH sa s účinnosťou od 1. januára 2027 ďalej navrhuje úprava v oblasti elektronickej fakturácie, a to vypustenie povinnosti oznamovať údaje z prijatých elektronických faktúr z tuzemských transakcií. Technické riešenie výmeny elektronických faktúr prostredníctvom doručovacej služby a oznamovanie údajov z nich je plne automatizovaný proces (bez možnosti zásahu samotného dodávateľa alebo odberateľa). 
V rámci úpravy povinnosti pri oznamovaní údajov z opravnej elektronickej faktúry sa zo zákonného textu vypúšťa, aby doklad alebo oznámenie, ktorým sa mení pôvodná elektronická faktúra, obsahoval „údaje, ktoré sa menia“. Opravná faktúra je v zmysle práva EÚ považovaná za riadnu faktúru, ktorá musí spĺňať všeobecné požiadavky na faktúru a reflektuje technické a dátové požiadavky európskeho štandardu elektronickej fakturácie EN 16931, ktorý neumožňuje obmedziť obsah opravnej faktúry len na údaje, ktoré sa menia.
V nadväznosti na prechod na elektronickú fakturáciu a digitálne oznamovanie sa zavádza od 1. januára 2027 do 30. júna 2027 tzv. tolerančné obdobie, počas ktorého sa nesplnenie niektorých povinností v tejto súvislosti nebude sankcionovať.
Zmeny v oblasti elektronickej fakturácie a digitálneho oznamovanie majú naďalej za cieľ plne digitalizovať a automatizovať proces elektronickej fakturácie od vystavenia faktúry až po odovzdanie údajov finančnej správe. Výsledkom bude rýchlejšie a efektívnejšie spracovanie faktúr s výrazným obmedzením manuálnych úkonov a administratívnej záťaže. Finančná správa získa prístup k údajom o transakciách v reálnom čase, čo posilní kontrolu plnenia daňových povinností a odhaľovanie daňových únikov a podvodov. Opatrenia zároveň zjednodušia obchodné procesy podnikateľov prostredníctvom jednotných štandardov elektronickej fakturácie. Nový systém umožní presun od následných daňových kontrol k priebežnému monitorovaniu rizík a vytvorí priestor na ďalšie digitalizačné opatrenia na podporu podnikateľského prostredia. MF SR priebežne pracuje na identifikácii benefitov elektronickej fakturácie pre podnikateľské subjekty, aj verejnú správu. MFSR zdôrazňuje, že cieľmi projektu zostáva najmä zníženie DPH medzery, efektívnejší výber dane a obmedzenie administratívnej záťaže spojenej s daňovými kontrolami, pričom v súčasnosti nie je možné presne kvantifikovať dosah jednotlivých opatrení. MF SR zároveň iniciovalo komunikáciu s ostatnými ministerstvami a ústrednými orgánmi štátnej správy, na základe ktorej požiadalo o identifikáciu procesov, prípadne potrebných úkonov, ktoré pomôžu podporiť synergický efekt spojený so zavedením povinnej elektronickej fakturácie, najmä vo vzťahu voči podnikateľom. Ide najmä o také legislatívne a nelegislatívne ustanovenia v ich kompetencii, na základe ktorých požadujú od podnikateľov predkladanie faktúr, z ktorých údaje však už od 1. januára 2027 budú predmetom oznamovania Finančnému riaditeľstvu Slovenskej republiky (ďalej len „FR SR“), a ktoré povinná elektronická fakturácia umožní eliminovať.
Cieľom ďalších navrhovaných úprav v rámci platnej právnej úpravy zákona o DPH, vychádzajúcich z aplikačnej praxe a vývoja podnikateľského prostredia, je odstrániť identifikované nejasnosti spočívajúce v možnosti podať námietku proti oznámeniu o zániku nároku na vrátenie nadmerného odpočtu, a tak zjednodušiť a spresniť existujúce procesné a evidenčné povinnosti, zvýšiť právnu istotu podnikateľských subjektov, zefektívniť správu dane bez negatívneho vplyvu na výšku daňových príjmov.

Cieľom úprav, ktorými sa mení a dopĺňa zákon o dani zo SNN, je zosúladiť úpravu zániku nároku na vrátenie dane s navrhovaným doplnením korešpondujúcich ustanovení zákona o DPH, eliminovať pribúdajúce prípady účelového obchádzania daňovej povinnosti klamlivým označením sladeného nealkoholického nápoja (obohateného o vitamíny, minerálne látky a niektoré ďalšie látky) ako výživového doplnku,  a v nadväznosti na podnety z aplikačnej praxe precizovať niektoré ustanovenia zákona.  

	4. Dotknuté subjekty

	Uveďte subjekty, ktorých sa zmeny predkladaného materiálu dotknú priamo aj nepriamo: 
FRSR, daňové úrady, colné úrady, zdaniteľné osoby, platitelia dane.

	5. Alternatívne riešenia

	Vo vzťahu k úpravám, ktorých účinnosť sa navrhuje od 1. januára 2027, 1. júla 2028, 1. júla 2029 a 1. júla 2030, ktoré sa týkajú úprav v oblasti platformového hospodárstva, cezhraničného elektronického obchodu a osobitných úprav OSS a IOSS, úprav pri premiestnení vlastného tovaru, úprav pri dovoze tovaru, pokiaľ ide o predaj tovaru na diaľku dovážaného z tretích krajín a osobitných úprav pre priznávanie a platbu DPH pri dovoze, nie je možné realizovať nulový variant, keďže ide o transpozíciu smernice (EÚ) 2025/516 a smernice (EÚ) 2025/1539 v nutnom rozsahu a v prípade nesplnenia povinnosti transpozície hrozí Slovenskej republike konanie o porušení povinnosti podľa Zmluvy o fungovaní Európskej únie.
Neboli identifikované žiadne iné alternatívne riešenia k návrhu zákona vo vzťahu k zmenám, ktorých účinnosť sa navrhuje 1. januára 2027 [predĺženie lehoty na registráciu pri dobrovoľnej registrácii pre daň, elektronická fakturácia a oznamovanie údajov, ustanovenie práva na podanie námietky proti oznámeniu o zániku nároku na vrátenie nadmerného odpočtu (zákon o DPH), resp. proti oznámeniu o zániku nároku na vrátenie dane (zákon o dani zo SNN), nastavenie hranice objemu výživového doplnku (na ktorý sa daň zo SNN nevzťahuje)]. Nulovým variantom v týchto prípadoch je ponechanie súčasného stavu, ktorý však zachováva negatívny dopad na štátny rozpočet, resp. na podnikateľské prostredie.

	6. Vykonávacie predpisy

	Predpokladá sa prijatie/zmena  vykonávacích predpisov?
	☐  Áno
	☒  Nie

	Ak áno, uveďte ktoré oblasti budú nimi upravené, resp. ktorých vykonávacích predpisov sa zmena dotkne:


	7. Transpozícia/implementácia práva EÚ 

		Uveďte, či v predkladanom návrhu právneho predpisu dochádza ku goldplatingu podľa tabuľky zhody, resp. či ku goldplatingu dochádza pri implementácii práva EÚ. 

	                                                                                                                               ☒ Áno                  ☐ Nie

Ak áno, uveďte, ktorých vplyvov podľa bodu 9 sa goldplating týka: 

	Vplyvov na podnikateľské prostredie




	

	8. Preskúmanie účelnosti

	Uveďte termín, kedy by malo dôjsť k preskúmaniu účinnosti a účelnosti predkladaného materiálu.
Uveďte kritériá, na základe ktorých bude preskúmanie vykonané.
MF SR každoročne počas prerokúvania návrhov zákonov v rámci jednotlivých štádií legislatívneho procesu – predbežná informácia, predbežné pripomienkové konanie, medzirezortné pripomienkové konanie, ale aj rokovania poradných orgánov vlády SR vyhodnocuje na základe analýz Inštitútu finančnej politiky MF SR alebo FR SR uplatnené podnety a pripomienky podnikateľského prostredia vyplývajúce z ich skúseností z praxe. V odôvodnených prípadoch sú následne podnety premietnuté v návrhoch zákonov a takýto postup predstavuje adresný a efektívny spôsob preskúmania účelnosti jednotlivých návrhov zákonov.

	

* vyplniť iba v prípade, ak materiál nie je zahrnutý do Plánu práce vlády Slovenskej republiky alebo Plánu        legislatívnych úloh vlády Slovenskej republiky. 
** vyplniť iba v prípade, ak sa záverečné posúdenie vybraných vplyvov uskutočnilo v zmysle bodu 9.1. jednotnej metodiky.
*** posudzovanie sa týka len zmien v I. a II. pilieri univerzálneho systému dôchodkového zabezpečenia s identifikovaným dopadom od 0,1 % HDP (vrátane) na dlhodobom horizonte.



	9. Vybrané vplyvy  materiálu

	Vplyvy na rozpočet verejnej správy
	☒	Pozitívne
	☐	Žiadne
	☒	Negatívne

	    z toho rozpočtovo zabezpečené vplyvy,         
    v prípade identifikovaného negatívneho 
    vplyvu
	☐	Áno
	☐	Nie
	☒	Čiastočne

	v tom vplyvy na rozpočty obcí a vyšších územných celkov
	☐	Pozitívne
	☒	Žiadne
	☐	Negatívne

	z toho rozpočtovo zabezpečené vplyvy,
v prípade identifikovaného negatívneho vplyvu
	☐	Áno
	☐	Nie
	☐	Čiastočne

	Vplyv na dlhodobú udržateľnosť verejných financií v prípade vybraných opatrení ***
	☐	Áno
	
	
	☐	Nie

	Vplyvy na limit verejných výdavkov
	☐	Pozitívne
	☐	Žiadne
	☒	Negatívne

	Vplyvy na podnikateľské prostredie
	☒	Pozitívne
	☐	Žiadne
	☒	Negatívne

	    z toho vplyvy na MSP

	☒	Pozitívne
	☐	Žiadne
	☒	Negatívne

	    Mechanizmus znižovania byrokracie    
    a nákladov sa uplatňuje:
	☐	Áno
	
	
	☒	Nie

	Sociálne vplyvy
	☐	Pozitívne
	☒	Žiadne
	☐	Negatívne

	Vplyvy na životné prostredie
	☐	Pozitívne
	☒	Žiadne
	☐	Negatívne

	
Materiál je posudzovaný podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov
	☐	Áno
	
	
	☒	Nie

	Vplyvy na informatizáciu spoločnosti
	☒	Pozitívne
	☐	Žiadne
	☐	Negatívne


	Vplyvy na služby verejnej správy pre občana, z toho
	
	
	
	
	
	

	    vplyvy služieb verejnej správy na občana
	☐	Pozitívne
	☒	Žiadne
	☐	Negatívne

	    vplyvy na procesy služieb vo verejnej správe
	☐	Pozitívne
	☒	Žiadne
	☐	Negatívne


	Vplyvy na manželstvo, rodičovstvo a rodinu
	☐	Pozitívne
	☒	Žiadne
	☐	Negatívne



	10. Poznámky

	[bookmark: _Hlk218768140]Návrh zákona týkajúci sa úprav vyplývajúcich z transpozície smernice (EÚ) 2025/516 a smernice (EÚ) 2025/1539 predpokladá pozitívne vplyvy na štátny rozpočet, ale kvalifikovaný nominálny odhad týchto prínosov je však vzhľadom na komplexnosť problematiky náročné stanoviť. Vplyv týchto opatrení nie je priamo kvantifikovateľný ani merateľný. Kvantifikovateľný negatívny finančný vplyv na štátny rozpočet v tejto súvislosti sa týka úprav informačných systémov FRSR.
Návrh zákona týkajúci sa úprav vyplývajúcich z transpozície smernice (EÚ) 2025/516 a smernice (EÚ) 2025/1539 vyvoláva pozitívne aj negatívne vplyvy na podnikateľské prostredie, ktoré však nie je možné kvantifikovať prostredníctvom kalkulačky nákladov na podnikateľské prostredie.

Návrh zákona týkajúci sa úpravy predĺženia lehoty na registráciu pri dobrovoľnej registrácii pre daň predpokladá pozitívne vplyvy na štátny rozpočet, ale kvalifikovaný nominálny odhad takýchto prínosov je však vzhľadom na komplexnosť problematiky náročné stanoviť. V každom prípade je však možné očakávať pozitívny vplyv. Opatrenie na strane štátu má potenciál zlepšiť výber dane. Kvantifikovateľný negatívny finančný vplyv na štátny rozpočet sa týka úprav informačných systémov FRSR.
Návrh zákona týkajúci sa úprav predĺženia lehoty na registráciu pri dobrovoľnej registrácii pre daň vyvoláva pozitívne aj negatívne vplyvy na podnikateľské prostredie, ktoré však nie je možné kvantifikovať prostredníctvom kalkulačky nákladov na podnikateľské prostredie. 

Návrh zákona týkajúci sa úprav vypustenia oznamovania údajov z elektronických faktúr na strane odberateľa z tuzemských transakcií ako aj zavedenie tolerančného obdobia počas ktorého sa nesplnenie niektorých povinností v súvislosti s elektronickou fakturáciou nebude sankcionovať vyvoláva pozitívne vplyvy na podnikateľské prostredie.

	11. Kontakt na spracovateľa

	Uveďte údaje na kontaktnú osobu, ktorú je možné kontaktovať v súvislosti s posúdením vybraných vplyvov.
JUDr. Ján Dancák, Ministerstvo financií Slovenskej republiky, Oddelenie DPH, Odbor nepriamych daní, Sekcia daňová a colná, e-mail: jan.dancak@mfsr.sk, tel.:  02 5958 3493
Ing. Viera Simanová, Ministerstvo financií Slovenskej republiky, Oddelenie DPH, Odbor nepriamych daní, Sekcia daňová a colná, e-mail: viera.simanova@mfsr.sk, tel.:  02 5958 3494

	12. Zdroje

	Uveďte zdroje (štatistiky, prieskumy, spoluprácu s odborníkmi a iné), z ktorých ste pri príprave materiálu a vypracovávaní doložky, analýz vplyvov vychádzali. V prípade nedostupnosti potrebných dát pre spracovanie relevantných analýz vybraných vplyvov, uveďte danú skutočnosť.
Akčný plán boja proti daňovým únikom.
Údaje a kvantifikácie dopadov na IS poskytnuté FRSR.
Aplikačná prax MFSR a FRSR.
Smernica (EÚ) 2025/516.
Smernica (EÚ) 2025/1539.

	13. Stanovisko Komisie na posudzovanie vybraných vplyvov z PPK č. 071/2026
(v prípade, ak sa uskutočnilo v zmysle bodu 8.1 Jednotnej metodiky)

	
	☐  Súhlasné 
	☐  Súhlasné s návrhom na dopracovanie
	☒  Nesúhlasné


Uveďte pripomienky zo stanoviska Komisie z časti II. spolu s Vaším vyhodnotením:

K doložke vybraných vplyvov
Komisia žiada v doložke vybraných vplyvov upraviť a doplniť bod 8. Preskúmanie účelnosti.
Pripomienka čiastočne akceptovaná
Odôvodnenie: Bod 8. Preskúmanie účelnosti bol upravený.

Komisia žiada predkladateľa o vyznačenie neuplatňovania mechanizmu znižovania byrokracie a nákladov v doložke vybraných vplyvov v bode 9.
Pripomienka akceptovaná

K vplyvom na rozpočet verejnej správy
Z materiálu vyplývajú nekryté vplyvy na rozpočet verejnej správy. Do ďalšej etapy legislatívneho procesu Komisia žiada predložiť materiál po doriešení zabezpečenia ich krytia.
Pripomienka akceptovaná

K vplyvom na podnikateľské prostredie
Komisia žiada predkladateľa o dopracovanie Analýzy vplyvov na podnikateľské prostredie.
Pripomienka akceptovaná
Odôvodnenie: Uplatňovanie goldplatingu bolo v bode 3.1.4 doplnené.

Ďalej je potrebné v analýze uviesť lokalizáciu regulácií  č. 3, 4, 6, 10,15,17. 
Pripomienka akceptovaná

Zároveň Komisia navrhuje kvantifikovať vplyvy na: prevádzkovateľov digitálnych platforiem (regulácia č. 5), dodávateľov služieb krátkodobého prenájmu (regulácia č. 6), dodávateľov tovaru z tretích krajín uskutočňujúcich predaj tovaru na diaľku do tuzemska, zdaniteľné osoby - prevádzkovatelia elektronických platforiem (regulácie 
č. 13), zdaniteľné osoby uľahčujúce dodanie služieb prostredníctvom elektronických rozhraní a zdaniteľné osoby premiestňujúce tovar iných zdaniteľných osôb v rámci EÚ (regulácie č. 14), pričom Komisia odporúča osloviť dotknuté subjekty s cieľom odhadu nákladov, resp. využiť na administratívne povinnosti kvantifikáciu pomocou kalkulačky nákladov podnikateľského prostredia. 
V prípadoch, keď kvantifikácia nie je možná, Komisia odporúča doplniť podrobnejší kvalitatívny opis predpokladaných vplyvov predloženého materiálu na podnikateľské prostredie, vrátane možných dopadov na malé a stredné podniky (MSP).
Pripomienka akceptovaná
Odôvodnenie: Dotknuté subjekty nie je možné vopred určiť, pričom podrobnejší kvalitatívny opis predpokladaných vplyvov predloženého materiálu na podnikateľské prostredie bol v rámci identifikovaných regulácií doplnený.

V analýze zároveň absentujú ďalšie regulácie s vplyvom na podnikateľské prostredie, ktoré vyplývajú z dôvodovej správy a vlastného materiálu:
· Čl. I bod 41 – navrhuje sa rozšírenie údajov, ktoré sa uvádzajú v podanom daňovom priznaní, 
· Čl. I bod 51 a 52 - Navrhuje sa doplnenie ustanovenia o prenose daňovej povinnosti,
· Čl. I  § 85o odseky 11 až 13 – úprava pokút,
· Čl. II bod 1 a 2 – obmedzenie objemu výživových doplnkov.
V prípadoch, keď kvantifikácia nie je možná, Komisia odporúča doplniť podrobnejší kvalitatívny opis predpokladaných vplyvov predloženého materiálu na podnikateľské prostredie, vrátane možných dopadov na malé a stredné podniky (MSP).
Pripomienka čiastočne akceptovaná
Odôvodenie: Popis regulácií k Čl. I body 41, 51, 88 a k Čl. II bod 1 a 2 bol doplnený. 
Regulácia nebola doplnená k Čl. I bod 52. Odôvodnenie: Vypustenie slova „zdaniteľnej“ v § 69 ods. 2 písm. a) a b) predstavuje legislatívno‑technické spresnenie v rámci transpozície Článku 3 smernice (EÚ) 2025/516 (bod 7, čl. 194, ods. 1, druhý pododsek). Cieľom je zosúladenie vnútroštátnej právnej úpravy s právom Európskej únie a zjednotenie terminológie pri uplatňovaní prenosu daňovej povinnosti. Úprava nemá vplyv na rozsah ani podmienky uplatnenia prenosu daňovej povinnosti, ale spresňuje formuláciu ustanovenia tak, aby zodpovedala harmonizovanému rámcu EÚ. Ide o legislatívno‑technické spresnenie bez kvantifikovateľného dopadu na podnikateľské prostredie.

Komisia žiada predkladateľa, aby do Analýzy vplyvov na podnikateľské prostredie doplnil podrobnejšie porovnanie pôvodne navrhovaného a aktuálne predloženého modelu elektronickej fakturácie, vrátane vyhodnotenia rozsahu zníženia regulačného zaťaženia, počtu dotknutých subjektov, ktoré boli z režimu vypustené, ako aj odhadovaného zníženia implementačných a prevádzkových nákladov a vplyvu na pôvodne identifikovaný goldplating. Zároveň Komisia žiada o doplnenie podrobnejšieho odôvodnenia a opisu metodiky použitých výpočtov, aby bolo možné objektívne posúdiť, či deklarované úspory reálne kompenzujú nové regulačné a administratívne zaťaženie podnikateľského prostredia.
Pripomienka  čiastočne akceptovaná
Odôvodnenie: Aktuálne navrhované zmeny v oblasti elektronickej fakturácie nepredstavujú zmenu pôvodne navrhovaného modelu elektronickej fakturácie schválené zákonom č. 385/2025 Z. z. ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov a ktorým sa menia a dopĺňajú niektoré zákony. Dočasne do 30.6.2030 dochádza k vypusteniu ešte neúčinnej povinnosti odberateľa oznamovať údaje z elektronických faktúr pri tuzemských transakciách. Pri použitej metóde výpočtu sa vychádzalo presne z údajov, ktoré boli súčasťou výpočtu v rámci Analýzy vplyvov na podnikateľské prostredie (LP/2025/396 – zákon č. 385/2025 Z. z.) a pozitívne dopady na podnikateľské prostredie odzrkadľujú vtedy identifikované negatívne dopady.

K sociálnym vplyvom
Komisia odporúča v bode 9. bode doložky vybraných vplyvov (Vybrané vplyvy materiálu) prehodnotiť sociálne vplyvy. Ak predkladateľ označil žiadne sociálne vplyvy preto, že ich pokladá za marginálne, v 10. bode doložky (Poznámky) uvedie, prečo sú zanedbateľné.
Pripomienka neakceptovaná. Vysvetlenie pripomienky s predkladateľom.
Odôvodnenie: Navrhovaná právna úprava nemení ekonomickú podstatu dane z pridanej hodnoty ani jej dopad na konečného spotrebiteľa. Z pohľadu systému DPH platí, že daň znáša konečný spotrebiteľ, pričom táto skutočnosť zostáva návrhom zákona nedotknutá.
Predkladaný materiál spôsobuje výlučne zmenu v mechanizme výberu dane (t. j. presun povinnosti odviesť DPH zo zákazníka na dodávateľa alebo domnelého dodávateľa), nie však zmenu v jej ekonomickom zaťažení. Z uvedeného dôvodu nedochádza k zmene disponibilných príjmov domácností ani k inému merateľnému sociálnemu vplyvu. Potenciálne efekty spojené so zjednodušením výberu dane alebo zvýšením komfortu pre zákazníka nemajú charakter sociálneho vplyvu v zmysle metodiky posudzovania vybraných vplyvov, resp. ide o zanedbateľné (marginálne) vplyvy, ktoré neodôvodňujú ich osobitné kvantifikovanie.
Na základe uvedeného zostáva hodnotenie sociálnych vplyvov ako „žiadne“.

Ku goldplatingu (všeobecne)
Pri preukazovaní transpozície čl. 1 bodu 4 smernice (EÚ) 2025/1539 (čl. 205 ods. 2 smernice 2006/112/ES v platnom znení) do slovenského právneho poriadku sa Komisia domnieva, že je potrebné v deviatom stĺpci tabuľky zhody uvádzať slová „GP – A, a) rozšírenie na iné subjekty“ a v desiatom stĺpci tabuľky zhody uvádzať slová „oblasť s vplyvom na podnikateľské prostredie, oblasť so sociálnymi vplyvmi“, nakoľko Komisia má za to, že dobrovoľnou transpozíciou tohto ustanovenia smernice dochádza ku goldplatingu. V tejto súvislosti je potrebné predkladanú tabuľku zhody rozšíriť o Vyjadrenie k opodstatnenosti goldplatingu a jeho odôvodnenie v závere tabuľky zhody.  Túto pripomienku Komisia primerane vzťahuje aj na siedmy bod doložky vybraných vplyvov.
Pripomienka akceptovaná

Pri preukazovaní transpozície čl. 4 bodov 1 a 2 smernice (EÚ) 2025/516 (čl. 243 
ods. 3 a čl. 262 ods. 2 smernice 2006/112/ES v platnom znení) do slovenského právneho poriadku sa Komisia domnieva, že je potrebné v deviatom stĺpci tabuľky zhody uvádzať slová „GP – A, e) skoršia transpozícia“ a v desiatom stĺpci tabuľky zhody identifikovať oblasť, na ktorú bude mať goldplating vplyv, nakoľko Komisia má za to, že transpozíciou uvedených ustanovení smernice pred 1. júlom 2028 dochádza ku goldplatingu. V tejto súvislosti je potrebné predkladanú tabuľku zhody rozšíriť 
o Vyjadrenie k opodstatnenosti goldplatingu a jeho odôvodnenie v závere tabuľky zhody. Túto pripomienku Komisia primerane vzťahuje aj na siedmy bod doložky vybraných vplyvov.
Pripomienka neakceptovaná
Odôvodnenie: Bola zvolená takáto legislatívna technika na zabezpečenie časovo správnej transpozície čl. 4 ods. 1 (zmeny smernice 2006/112 s účinnosťou od 1.7.2029): Úprava § 70 ods. 2 s účinnosťou od 1.7.2028 súvisí s § 68ca (Osobitná úprava pre premiestnenie vlastného tovaru), ktorý nadobúda účinnosť 1.7.2030. A zároveň s prechodným ust. § 85q (Prechodné ustanovenie k úprave účinnej od 1. júla 2028) s účinnosťou od 1.7.2028, ktoré ustanovuje nasledovné: „V období od 1. júla 2028 do 30. júna 2029 sa postupuje podľa § 8a, § 11a, § 23 ods. 1, § 49 ods. 2 písm. c), § 55 ods. 3 písm. c), § 69 ods. 6, § 70 ods. 2 a 4, § 80 ods. 1 písm. e) až g) a § 80 ods. 4 písm. f) v znení účinnom do 30. júna 2028, ak sa odoslanie alebo preprava tovaru v režime call-off stock začala najneskôr 30. júna 2028.“.

Pri preukazovaní transpozície čl. 5 bodov 4, 5 a 17 smernice (EÚ) 2025/516 (čl. 217, 218 a 264 smernice 2006/112/ES v platnom znení) do slovenského právneho poriadku sa Komisia domnieva, že je potrebné v deviatom stĺpci tabuľky zhody uvádzať slová „GP – A, e) skoršia transpozícia“ a v desiatom stĺpci tabuľky zhody identifikovať oblasť, na ktorú bude mať goldplating vplyv, nakoľko Komisia má za to, že transpozíciou uvedených ustanovení smernice pred 1. júlom 2030 dochádza ku goldplatingu. V tejto súvislosti je potrebné predkladanú tabuľku zhody rozšíriť o Vyjadrenie k opodstatnenosti goldplatingu a jeho odôvodnenie v závere tabuľky zhody.  Túto pripomienku Komisia primerane vzťahuje aj na siedmy bod doložky vybraných vplyvov.
Pripomienka neakceptovaná
Odôvodnenie: 
Body 4 a 5 - Úprava bude účinná od 1.7.2030, avšak už je platná (čl. I zákona č. 385/2025 Z. z., ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov a ktorým sa menia a dopĺňajú niektoré zákony). § 71 ods. 1 písm. a) a b) s účinnosťou od 1.7.2030 súvisí zároveň s prechodným ust. § 85o (Prechodné ustanovenia k elektronickej fakturácii a oznamovaniu údajov finančnému riaditeľstvu), ktoré v ods. 1 ustanovuje nasledovné: „V období od 1. januára 2027 do 30. júna 2030 sa postupuje podľa § 71 až 76 v znení účinnom do 30. júna 2030, ak odseky 2 až 8 a 15 neustanovujú inak.“.
Bod 17 - Úprava bude účinná od 1.7.2030, avšak už je platná (čl. I zákona č. 385/2025 Z. z., ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov a ktorým sa menia a dopĺňajú niektoré zákony).

	14. Stanovisko Komisie na posudzovanie vybraných vplyvov zo záverečného posúdenia č. .......... (v prípade, ak sa uskutočnilo v zmysle bodu 9.1. Jednotnej metodiky) 

	
	☐   Súhlasné 
	☐  Súhlasné s  návrhom na dopracovanie
	☐  Nesúhlasné


Uveďte pripomienky zo stanoviska Komisie z časti II. spolu s Vaším vyhodnotením:

